বহুতল বিপর্যয়! এবার দিল্লি, ঘটনায় আহত বহু

দিল্লি: কলকাতায় একের পর এক যখন বহুতল বিপর্যয়ের ঘটনা সামনে আসছে, ঠিক সেই মুহূর্তে রাজধানী দিল্লিও সাক্ষী থাকল একই ঘটনার। সেখানেও এক নব নির্মিত বহুতল ভেঙে পড়ার খবর এল সামনে। ঘটনায় নিহত দুই, আহত একাধিক।

ঘটনাটি ঘটে গতকাল অর্থাৎ সোমবার সন্ধ্যে নাগাদ। দিল্লির বুরারিতে হুড়মুড়িয়ে ভেঙে পড়ে চার তলা একটি বাড়ি। জানা যাচ্ছে, সদ্য সেই বহুতলের নির্মাণ কাজ শেষ হয়েছিল। আর তার কিছুদিনের মাথাতেই হুড়মুড়িয়ে ভেঙে পড়ল বহুতলটি। ঘটনাটি ঘটে “অস্কার পাবলিক স্কুল”-এর কাছে “কৌশিক এনক্লেভ”-এ। তড়িঘড়ি সেখানে পৌঁছয় উদ্ধারকারী দল। এবং জানা যাচ্ছে, ঘটনাস্থল থেকে উদ্ধার করা হয় মোট ১২ জনকে, যাদের মধ্যে ২ জনের মৃত্যু হয়েছে।

আরও পড়ুন: সরস্বতী পুজোর আগেই শীতের খেলা শেষ! কেমন থাকবে আবহাওয়া?

স্থানীয়দের অভিযোগ, বহুতল নির্মাণের সময় গাফিলতি ছিল, যার পরিণাম কালকের এই ঘটনা। জানা যাচ্ছে, গতকাল যখন বহুতলটি হুড়মুড়িয়ে ভেঙে পড়ে তখন সেই বহুতলে ২০ থেকে ২৫ জন উপস্থিত ছিলেন।

বহুতল বিপর্যয়ের কথা জানতে পেরেই ঘটনাস্থলে উপস্থিত হন বিজেপি সাংসদ মনোজ তিওয়ারি। ঘটনাস্থল পরিদর্শন করে তিনি বলেন, “নতুন বাড়ি ভেঙে পড়ে গেল। বোঝাই যাচ্ছে কোথাও তো গাফলতি রয়েইছে। দ্রুত তা খুঁজে বের করতে হবে। এই গাফিলতির জন্য যে বা যারা দায়ী তাদের ছেড়ে দেওয়া হবে না।”

তবে উদ্ধারকারী দলের তরফ থেকে জানা যাচ্ছে, এখনও সেই ভগ্ন বহুতলের নীচে আটকে থাকতে পারে বেশ কিছু লোক, এমনটাই আশঙ্কা করা হচ্ছে। ইতিমধ্যেই তাদের উদ্ধার করার জন্য জরুরি তৎপরতায় চলছে উদ্ধারকাজ।

দেখুন অন্য খবর

Powered by how to embed youtube video and skip bo regras